Hans Olav Syversen (Kristelig Folkeparti), 2013-06-21:
Jeg hadde faktisk tenkt å begynne med å si noen ord om det vi er enige om i denne innstillingen, og som jeg synes er gledelig. Representanten Meltveit Kleppa nevnte enigheten knyttet til EØS-midler og hvordan de kan brukes overfor land hvor det er store sosiale utfordringer – og vi har særskilte utfordringer knyttet til romfolket. Jeg er veldig glad for at det er enighet for neste mandatperioden når det gjelder EØS-avtalen og avtale med EU, men også når det gjelder de midlene som er igjen for inneværende avtaleperiode. I tillegg mener vi fra Kristelig Folkepartis side at det er viktig å satse direkte. Vi har mange organisasjoner som jobber både i Norge og i f.eks. Romania, og de kan gjøre en utmerket jobb. Det setter vi av penger til. Siste dag før vi går ut i sommerferie – litt sommerferie, i hvert fall, og snart er det valg – er jeg ikke overrasket over flertallets hamring på hvor ille det skal se ut i fedrelandet dersom noen andre enn de rød-grønne får styre. Det er oppskriftsmessig. Jeg er glad for den enigheten de ikke-sosialistiske partiene har i dette reviderte budsjettet. For meg er et revidert budsjett en mulighet til å gjøre noe med det som trengs akutt. Det gjør regjeringen i liten grad, de skyver stort sett alt til neste år. Og jeg ser ikke bort fra at det også passer best i en strategi hvor det skal komme noen pakker sånn ca. midt i august og noen uker fremover. Det er 3 000 som står i kø for behandling i våre rusinstitusjoner. Det kunne vi gjort noe med. Det gjør opposisjonen. Særlig alvorlig er det når vi har behandlingsinstitusjoner som må legges ned fordi plassene ikke blir brukt. Vi har utfordringer når det gjelder barnefattigdom – ikke i 2014, men nå. Opposisjonen gjør noe med dette og bevilger 70 mill. kr til akutte tiltak. Vi har et familievern – og vi snakker forebygging – som faktisk er i akutt krise. Fra Kristelig Folkepartis side gjør vi noe med det nå. Vi kan ikke vente til det går enda mer på ventelistene løs. Vi gjør noe for næringslivet, slik at det kan virke nå, både det som gjelder SkatteFUNN, startavskrivninger og avskrivningssatser ellers. Ja, denne regjeringen har holdt orden i økonomien, det er bra. Det vil en ny regjering også gjøre. Det er ikke det fremste anklagepunktet fra min side når det gjelder denne regjeringen. Men det er noe jeg vil kalle en tro på det sittende systemet som nå manifesterer seg, og som det trengs å røskes opp i – bokstavelig talt. Jeg skal gi noen eksempler. Sammenslåingen til Oslo universitetssykehus – det er vel snart bare noen få rød-grønne politikere som synes det var en prosess som endte godt. Vi har store problemer i sykehusvesenet ellers, og det er betegnende når avgått departementsråd Anne Kari Lande Hasle sier at årsaken til at man gjennomførte en så stor reform der man slår sammen Helse Sør og Helse Øst, var at det var uenighet mellom Rikshospitalet og Ullevål. Det var årsaken til at man gjorde den typen organisatoriske endringer. Da trengs det en helt annen politisk styring. Og hva er årsaken til at en Voss stasjon skal bygges, som skal koste 50 mill. kr, og så er sluttsummen 350 mill. kr – syv ganger mer. Da er det noe med systemet som det må røskes opp i, som jeg ikke tror denne regjeringen makter. Og når politistudien viser en organisering som har gått på tilbudet til den alminnelige borger, og det tilbudet har blitt svekket og man ikke er til stede når folk trenger det – da er det klart at det er systemet som har feilet. Jeg tror ikke det er den regjeringen som sitter nå, som kommer til å makte å gjøre noe med det – heller. Jeg kunne nevnt mange andre saker: nødnett osv. Vi trenger en ny regjering. Det skal Kristelig Folkeparti bidra til. Med dette tar jeg opp våre forslag, inkludert det utdelte, som viser en annen sak der regjeringen har feilet: asylbarn.